106 Diligere uel Dileccio

Homo debet tria diligere: seipsum, proximum, Deum: seipsum discrete, proximum ordinate, Deum summe.

Seipsum[[1]](#endnote-1) debet sic discrete diligere, ut animam suam ante omnia creata custodiat. Quod debet subesse in eo, id est, spiritum preficiat, sic carnem nutriat ut viuet, sic foueat ut non recalcitret. Nam *si mulier*, id est, caro, *primatum habeat, contraria* erit *viro suo*, id est, spiritum, Eccli. 25[:30]. Nam sepe expertum est quod iumentum nimis inpugnatum recalcitrat, Deut. 32[:15]: *Incrassatus est dilectus, et recalcitravit*.

Secundo, debet homo proximum diligere ordinate, id est, eo tenore quo seipsum tenetur diligere, uel ad illum finem quo se tenetur diligere, id est, ad uitam eternam. Vnde in Matt. 22[:39] dicitur *diliges proximum tuum, sicut teipsum*.

Circa quod est aduertendum quod ad mutuo diligendum multa mouet. Primo, debitum a quo nullus poterit absolui. Sicut enim membrum naturaliter diligit et subuenit membro, sic nos inuicem, quoniam Eph. 4[:25]: *Sumus invicem membra*. Rom. 13[:8]: *Nemini quidquam debeatis, nisi ut invicem diligatis.*

Secundo, mouet preceptum a quo nullus potest excusari, de dando pecuniam se potest excusare pauper, de peregrinando eger, de canendo raucus, set omnes diligere possunt, Johan. 15[:12]: *Hoc est preceptum meum, ut diligatis invicem*.

¶ Tercio, mouet documentum quod non potest falsificari.[[2]](#endnote-2) Nam hoc docet natura, quod *omne animal diligit sibi simile*, Eccli. 13[:19]. Hoc docet scriptura, 1 Pet. 1[:22]: *Simplici ex corde diligite invicem*. Rom. 12[:10]: *Caritate fraternitatis invicem diligentes*. Caritas fraternitatis est quando frater veneratur fratrem deuotum, corripit dissolutum, presenti obsequitur, absentem non redit, infirmo compatitur, sano congaudet, placatum non prouocat, iratum sedat, et veretur ut maiorem.

¶ Quarto, mouet collegium a quo nullus debet excludi. Nam quilibet tenetur adire scolas melioris magistri. Set Deus est optimus magister, Joan. 13[:35]: *In [hoc] cognoscent omnes quia mei estis discipuli*, *si dilectionem habueritis ad invicem*.

¶ Quinto, mouet Deum quod plus effundendo, plus multiplicatur, certe est caritas, 1 Thes. 3[:12]: *Dominus vos multiplicet, et abundare faciat*.

¶ Sexto, exemplum quod ab hominibus debet mutari, [1] Joan. 4[:11]: *Si Deus dilexit nos; et nos debemus* inuicem *diligere*. Eph. [5:1]: *Estote imitatores Dei, sicut filii carissimi*.

¶ Septimo, comodum sine quo nemo potest saluari, [1] Joan. 4[:12]: *Si diligamus invicem, Deus in nobis manet*.

¶ Item, nota hic quod quidam odiunt quod est odiendum, ut boni peccatum, Psal. [118:163]: *Iniquitatem odio habui*. Quidam diligunt quod est diligendum, ut homini bonum, Can. 1[:3]: *Recti diligunt te*. Et in Psal. [44:8]: *Dilexisti justitiam, et odisti iniquitatem*. Alii diligunt quod est odiendum, ut mali peccatum, Joan. 3[:19]: *Dilexerunt homines magis tenebras quam lucem*. Quarti, odiunt quod est diligendum, ut mali bonum, Psal. [34:12]: *Retribuebant mihi mala pro bonis*, [108:5]: *odium pro dilectione mea*. Et Amos 5[:10]: *Odio habuerunt corripientem in porta*.

¶ Item, nota ad hoc quod dileccio proximi sit commendanda. Requirunt alique condiciones. Et primo, quod sit prima absque expectacione temporalis comodi, quoddam est contra multos qui non diligunt nisi propter lucrum. Sicut canis obseruat os quamdiu sit in eo aliquid rodendum. Et arbor seruatur dum[[3]](#endnote-3) fructificat. Sic nullius videtur diligere vetulam quia sequitur eam /f.31va/ quando portat tripas ad forum, set quando vadit ad ecclesiam non sequitur. Vnde Seneca in *Epistula ad Lucillum*, mel musce, cadauera lupi sequuntur, set predam non hominem sequitur turba ista. Vnde Gregorius, cum quis in prosperitate diligitur, incertum est vtrum possessor an prosperitas diligatur. Ideo secundum doctrinam, [1] Joan. 3[:18]: *Non diligamus lingua neque verbo, sed opere et veritate*.

Secundo, requiritur quod dileccio sit discreta que, scilicet, amat personas racione nature, set vicia prosequitur nec sic personis condescendit quod viciis implicetur, Rom. 13[:10]: *Dilectio proximi malum non operatur*. Vnde Augustinus in *Glossa* ibi, si nosti diligere teipsum, tunc committo tibi proximum, ut diligas eum tanquam teipsum. Si autem diligas iniquitatem, odis teipsum, nec scis diligere proximum, Psal. [10:6]: *Qui diligit iniquitatem, odit animam suam*.

¶ Tercio, dileccio debet esse continua, Prou. 17[:17]: *Omni tempore diligit qui amicus est*. Set *est amicus mense* qui *non* permanet, Eccli. 6[:10].

¶ Item, nota quod duo debemus proximo facere, quia in indigencia comfouere, in ignorancia edocere. Vndeque precipit, Matt. 22[:39]: *Diliges proximum [tuum], sicut teipsum*. Non est intelligendum quod in subjecta, vxori, et liberis impendenda. Proximus debet esse equalis, set quod de abundancia nostra, si indignerit, ei subueniatur, sicut nobis vellemus subueniri. Quod si nollemus de nobis dici mala, nec in presencia nec in absencia, quamuis forent vera, nec talia debemus de proximo audire aut dicere. Si abstuleris a proximo vnum quid temporale non poteris absolui sine restitucione si haberes vnde soluere. Set diffamare proximum grauius est quam auferre rem temporale. Secundum illud Prou. [22:1]: *Melius est nomen bonum quam divitie multe*. Ergo, iste non potest dissolui nisi famam restituat, set hoc est difficile, quia primus diffamator aliud apposuit de suo. Secundus, relator aliud suo. Tercius, aliud de suo. Quomodo ergo posset primus diffamator[[4]](#endnote-4) omnia reuocare? Ergo dilige proximum sicut teipsum. Non enim fecit Deus ab inicio[[5]](#endnote-5) vnum hominem aureum de quo[[6]](#endnote-6) omnes nobiles propagarentur, et alium hominem lutem de quo ignobiles procedent. Set secundum Gregorium in suo *Pastorale*, natura genuit omnes homines equales, set culpa hominem homini prefecit.

¶ Ex quo, ergo, omnes homines sunt eiusdem generis. Nullus ab alio debet despici. Nam ex eodem grano prouenit furfur et farina, ex eadem radice rosa et spina. Set forte dicis mihi quomodo possum diligere eum qui tanta male mihi fecit? Respondeo, tu debes diligere amicum in Deum, inimicum propter Deum, quia sic precepit Deus, Luc. 6[:27-28]: *Diligite inimicos vestros, et orate* *pro* persequentibus *et calumniantibus*.

¶ Nempe malus proximus est sicut virga Dei qua purgantur electi, qui in fine nisi[[7]](#endnote-7) se correxerit proicietur in infernum. Quemadmodum pater letificat filium, quem verberauit, proiciendo virgam in ignem. Et tunc secundum Psal. [57:11]: *Letabitur justus cum viderit*. Non debes imputare baculo, set percucienti malum quod sentis. Sic nec tu inimico homini te ledenti, set diabolo[[8]](#endnote-8) cuius instrumentum est malus homo, secundum illud Psal. [77:49]: *Immissiones per angelos malos*.

Item, alia est consideracio quia iste, qui modo malus est, potest esse bonus, et forsan per pacienciam tuam ab ipso conspectam.

Item, est alia consideracio quia dileccio inimici est magis meritoria et magis lucratiua quam dileccio amici. Nam in mercibus magis lucratiuis solent mercatores ponere nummos suos, et in terra magis fertili pocius seminare, forcior est ignis qui ardet in sibi contrario quam in, scilicet, conueniente, et triticum est magis preconsum vbi non crescit quam vbi crescit. Sic dileccio in odiente malefactorum nos adquirit ad Deum, set benefactor nos obligat ad vicem reddendam.

¶ Qui autem adquirit magis est beneficiis quam qui obligat. Ergo magis diligendus ut videtur, set hic distingue, quia inimici, in quantum inimici, non sunt diligendi sunt, quia homo est de necessitate salutis, set quod diligantur in speciali non est de necessitate, set de perfeccione, nisi necessitas extrema ingrueret, secundum illud Prou. [25:21]: *Si esurierit inimicus tuus, ciba illum*. Sic, ergo, diligendus est proximus in hoc quod factus est in natura corporis et anime, set non in hoc quod ipse fecit, id est, in hoc quod peccator est.

¶ Nam eo modo Deus diligit peccatorem, Sap. 11[:25]: Domine, *nihil odisti eorum que fecisti*. Vnde autem,[[9]](#endnote-9) debemus diligere in proximo hoc quod natura formauit, non id quod vicium deformavit. Vnde, /f.31vb/ narratur de tribus sociis ad mensam cuiusdam magni. Sedentibus quibus, post prandium,[[10]](#endnote-10) porrecta sunt poma partim putrida. E quibus vnus pomum totaliter comedit. Vnde et propter abhominacionem cito[[11]](#endnote-11) totum euomit. Et iudicatus est inciuilis.

Quod videns alius socius de pomo suo[[12]](#endnote-12) nichil penitus voluit gustare. Vnde et ipse reputatus inciuilis.

¶ Tercius vero de pomo[[13]](#endnote-13) putridum separauit et reliquum comedit. Vnde et ipse facetus dicebatur.

Sic moraliter aliqui indifferenter quosdam diligunt, quod nichil in dileccio displicet, set in fine oportet tales euomere si debeant saluari. Alii sunt quibus de proximo nichil placet, nec dictum nec factum. Sunt et tercii qui quod vident bonum in alio approbant, quod vero malum reiciunt. Isti solummodo ordinate diligunt, secundum illud Jer. 15[:19]: *Si separaueris preciosum a vili, quasi os meum eris*.

Secundo, debemus proximum in sua indigencia confouere, secundum quod exprimitur in sex operibus misericordie, Matt. [25:34] que sunt mortem sepelire, sicut fecit Tobias [1:21], uel spiritualiter malum de proximo auditum occultare. Item nudum vestire, sicut fecit Martinus peregrinum hospitare. Sicut fecit Martha [Luc. 10:40] et ita de reliquis operibus corporaliter et spiritualiter intendendo, [1] Joan. 3[:17]: *Qui habuerit substanciam huius mundi, et viderit fratrem suum necessitatem* pati, *et clauserit viscera sua ab* illo, *quomodo* est *caritas* *Dei* *in* illo? Quasi dicens, nullo, ergo, per oppositum qui subuenit proximo modo mutuando modo remittendo caritas Dei est in illo.

¶ Tercio lectio diligendus est Deus, et hoc summe, ita quod nichil ei preponatur. Vnde et nostra dileccio ad eum debet esse inseparabilis. Ideo comparatur morti insuperabilis. Ideo comparatur inferno insaciabilis. Ideo comparatur igni, qui numquam dicit sufficit, inextinguibilis. Ideo comparatur aqua. Sunt, autem, multa que mouent nos ad diligendum Deum, set precipue beneficia que nobis contulit.

De quibus, vide supra, capitulo [92] Dare.

Plura de dileccione, vide supra, capitulo [14] Amor, et capitulo [49] Caritas.

¶ Item notandum est in hac materia quod quamuis omnia bona sunt diligenda, tamen, ex caritate quatuor sunt gradatim diligenda secundum Augustinum, *De doctrina* libro primo, c. 6, nam primo gradu diligendi est quod est supra nos est, id est, Deus super omnia et in se et propter se, quia et in se summe bonus et nobis summe vtilis et beneficiis. Secundo ordine diligendi est quod est intra nos, id est, quod nos sumus, hoc est animas nostras, set sub Deo et pro Deo ac supra Deo bonum caducum. Tercio, diligendi est quod iuxta nos est, scilicet, proximus noster sicut nos, id est, ad simile bonum. Vbi notandum est quod hec coniunccio, sicut non dicit ibi equalitatem set similitudinem et conformitatem, ut si diligas proximum ad quod teipsum, id est, ad bonum et quoniam teipsum, id est, spiritualiter, non propter temporalem vtilitatem aut corporalem delectacionem, et quantum teipsum, id est, plus proximum quam rem temporalem et qualiter teipsum, id est, ut proximo subuenias in necessitate, sicut tibi velles subueniri in simili articulo. Ista probantur, C. 23, q. 4, c. *Debet* et *De penitencia,* D. 1, c. *Ergo.* Et preter proximos, diligendo sunt primo, parentes, secundo, filii, tercio, domestici qui, si boni sunt, proferendi sunt malis similis. Secundum Ambrosium, quarto diligendum est quod infra nos est, id est, corpus nostrum in quo omnis creatura intelligitur sicut nomine proximi boni angeli intelliguntur.

¶ Item, est dileccio naturalis qua quis diligit se et sibi simile et hoc est omni, Eccli. 13[:19]: *Omne animal diligit sibi simile*, et ista dileccione homo diligit plus Deum quam se.

¶ Est eciam dileccio mundialis qua quis diligit quod sibi est vtile et hec est peccator, Luc. 6[:32]: *Peccatores diligentes se diligunt*. Et Matt. 5[:46]: *Si diligitis eos qui vos diligunt, quam mercedem habebitis*? Quasi dicens, nullam.

¶ Item est dileccio spiritualis qua quis diligit quod diligendum est propter preceptum Dei. Et hoc est electorum, Luc. 6[:27]: *Diligite inimicos vestros*.

¶ Set, heu, quia multi plus diligunt salmonem qua Salomonem, allia quam alleluya, piscem assum quam Christum passum, agnum lixum quam crucifixum.

¶ Item, creauit me cum non eram, etc. Quid, ergo, pro hiis omnibus Deo retribuam? Certe, non habeo, nisi ut diligam multum, enim, errarem si eum non amarem, qui det mihi animam ut viuam, graciam ut bene viuam, sapienciam ut /f.32ra/ ordinate viuam et, tandem, daturus est mihi ut bene viuam.

1. Seipsum ] *add*. ~~discrete proximum~~ F.128. [↑](#endnote-ref-1)
2. falsificari ] F.80 *corr*. glorificari F.128. [↑](#endnote-ref-2)
3. dum ] *add*. portat F.128. [↑](#endnote-ref-3)
4. diffamator ] F.80 *corr*. relator F.128. [↑](#endnote-ref-4)
5. inicio ] F.80 *corr*. inuicem F.128. [↑](#endnote-ref-5)
6. quo omnes ... quo ignobiles ] F.80 *om*. F.128. [↑](#endnote-ref-6)
7. nisi ] F.80 *om*. F.128. [↑](#endnote-ref-7)
8. diabolo ] F.80 *corr*. dicitur F.128. [↑](#endnote-ref-8)
9. autem ] F.80 *corr*. Augustinus F.128. [↑](#endnote-ref-9)
10. post prandium ] F.80 *om*. F.128. [↑](#endnote-ref-10)
11. cito ] F.80 *om*. F.128. [↑](#endnote-ref-11)
12. de pomo suo ] F. 80 *om*. F.128. [↑](#endnote-ref-12)
13. de pomo ] F.80 *om*. F.128. [↑](#endnote-ref-13)